SA se 1ste TV-held sterf | Netwerk24
Deur AJ Opperman 14 Junie 2021 17:25
Boshoff (73) het die hoofrol vertolk in die eerste Suid-Afrikaanse dramareeks, Keertyd, uit die pen van Jan Scholtz, wat ook die regisseur was.
Hy het die rol van Bedecker teenoor Rika Sennett vertolk.
Hul karakters het vir mededingende koerante gewerk.
Boshoff en sy vrou, Alta, was op 6 Februarie vanjaar 50 jaar getroud. Hulle het drie seuns en het op Nieuwoudtville gewoon.
Later het Boshoff die hoofrol in Scholtz se fliek April 1980 vertolk en in reekse soos Dirk Hoffman en Bosveldwinkel verskyn.
Theunis Louis Boshoff is op 6 Junie 1948 op Kroonstad gebore en het in Polokwane (destyds Pietersburg) matriek geskryf, waar sy pa se broer die skoolhoof was.
Rika Sennett as Bokkie en Doon Boshoff as Bedecker in 'Keertyd'.
"Hy het ook gesing en kitaar gespeel," sê sy oudste seun, Chris Boshoff.
"Ek was so een of twee keer saam met hom op stel. Ek onthou hierdie dinge vaagweg, ek was 'n klein seuntjie. Maar hy is al so lankal uit die bedryf uit. Hy het altyd vryskut gewerk en het advertensies gedoen. Hy was ná skool in die bankwese en later in die motorbedryf op Potchefstroom."
Alta en Doon Boshoff op hul troudag – 6 Februarie 1971.
Alta en Doon Boshoff was op 6 Februarie vanjaar 50 jaar getroud.
Benewens sy toneelwerk het hy die lirieke van Gene Rockwell se liedjie "Annabel" geskryf, sê Bernard Odendaal, vriend, afgetrede predikant en skilder.
"Doon was ook 'n skilder van formaat wat hoofsaaklik met olie geverf het. Hy en Alta het net 'n bietjie langer as 'n jaar op Nieuwoudtville gewoon," sê Odendaal.
"My hart sê vir my dis nodig om dalk op wyer vlak van Doon afskeid te neem in hierdie mooi land van ons."
Doon Boshoff op stel.
Doon het baie jare in Potchefstroom gewoon.
"Dis ook waar ek hom in die laat 1980's ontmoet het. Ek het juis eendag by die motorhandelaar ingestap toe Gene Rockwell daar was en hulle oor die liedjie 'Annabel' gepraat het," sê Odendaal.
"Ons het destyds 'n hele paar Work & Witness-toere gereël waartydens ons spanne aan twee kerkgeboue en 'n pastorie in Botswana gewerk het. Doon was tydens een van die ekskursies deel van een van ons spanne."
Hy word deur sy vrou, drie seuns, Chris, Stefan en Eugene, en drie kleinkinders, oorleef.
Doon Boshoff is in die 1970's as Suid-Afrika se eerste TV-held beskou.
Doon Boshoff het die rol van Bedecker in Jan Scholtz se dramareeks 'Keertyd' vertolk. Hier is Bettie Kemp by hom.